তথ্যবিবরণী নম্বর : ৩৭৫১

**রোহিঙ্গাদের দেশে অবশ্যই ফিরে যেতে হবে**

**---পরিকল্পনামন্ত্রী**

ঢাকা, ১৫ আশ্বিন (৩০ সেপ্টেম্বর) :

রোহিঙ্গা সমস্যা শিগগিরই সমাধান হবে বলে আশাবাদ ব্যক্ত করেন পরিকল্পনামন্ত্রী এম এ মান্নান। প্রতিবেশী মিয়ানমারের প্রায় ১২-১৩ লাখ নাগরিক আছে বাংলাদেশে। তাদের দেখভাল করছে বাংলাদেশ। কিন্তু তাদের দেশে অবশ্যই ফিরে যেতে হবে ।

পরিকল্পনামন্ত্রী আজ ঢাকার স্থানীয় এক হোটেলে বেটার বাংলাদেশ ফাউন্ডেশন আয়োজিত দশম ইম্পোর্টেন্স অভ নেশন ব্র্যান্ডিং বিষয়ক এক সেমিনারে প্রধান অতিথির বক্তৃতায় একথা বলেন।

উল্লেখ্য, দুর্যোগ ও ত্রাণ প্রতিমন্ত্রী ডা. মোঃ এনামুর রহমান সেমিনারে বিশেষ অতিথি হিসেবে উপস্থিত ছিলেন।

#

শাহেদ/নাইচ/মোশারফ/আব্বাস/২০১৯/২২৪০ ঘণ্টা

তথ্যবিবরণী নম্বর : ৩৭৫০

**বিমসটেক ওয়ার্কিং গ্রুপের দ্বিতীয় সভা চলছে**

ঢাকা, ১৫ আশ্বিন (৩০ সেপ্টেম্বর) :

রাষ্ট্রীয় অতিথি ভবন পদ্মায় বাণিজ্য সহজীকরণ সম্পর্কিত বিমসটেক ওয়ার্কিং গ্রুপ (BIMSTEC Working Group on Trade Facilitation)-এর দ্বিতীয় সভা চলছে। বাণিজ্য সচিব ড. মোঃ জাফর উদ্দীন প্রধান অতিথি হিসেবে গতকাল দু’দিনব্যাপী এ সভার উদ্বোধন করেন।

*উদ্বোধন অনুষ্ঠানে বিমসটেক সচিবালয়ের সেক্রেটারি জেনারেল এম সহিদুল ইসলাম এবং পররাষ্ট্র মন্ত্রণালয়ের মহাপরিচালক সামছুল হক বিশেষ অতিথি হিসেবে উপস্থিত ছিলেন। অনুষ্ঠিত সভায় বিমসটেক-এর সকল সদস্য দেশ (বাংলাদেশ, ভারত, শ্রীলংকা, থাইল্যান্ড, মিয়ানমার, ভুটান ও নেপাল)-এর প্রতিনিধি উপস্থিত ছিলেন। বাংলাদেশ প্রতিনিধিদলের নেতৃত্ব দেন বৈদেশিক বাণিজ্য অনুবিভাগ (এফটিএ) প্রধান বেগম শরিফা খান।*

বিমসটেক সচিবালয়ের সহযোগিতায় বাণিজ্য মন্ত্রণালয়ের আয়োজনে এই সভার মূল উদ্দেশ্য হচ্ছে বিমসটেক-এর আওতায় প্রস্তাবিত ‘Agreement on Trade Facilitation for the BIMSTEC FTA’-এর খসড়া চূড়ান্ত করা। নেতৃত্ব প্রদানকারী দেশ হিসেবে বাংলাদেশ সম্প্রতি Agreement on Trade Facilitation for the BIMSTEC FTA এর খসড়া প্রণয়ন করে, যা চূড়ান্ত করার জন্য সদস্য দেশসমূহ কাজ করছে।

সভায় বন্ধুত্বপূর্ণ পরিবেশে গঠনমূলক আলোচনা হয় এবং প্রস্তাবিত ‘Agreement on Trade Facilitation for the BIMSTEC FTA’-এর খসড়ার অনেক বিষয় চূড়ান্ত করা হয়, যা ভুটানে অনুষ্ঠেয়  BIMSTEC Trade Negotiating Committee-এর ২২তম সভায় উপস্থাপন করা হবে।

ওয়ার্কিং গ্রুপের প্রথম সভা বিগত ১৮-১৯ নভেম্বর ২০১৮ ঢাকায় অনুষ্ঠিত হয়, এরই ধারাবাহিকতায় বর্তমানে দ্বিতীয় সভাটি অনুষ্ঠিত হচ্ছে।

#

বকসী/মাহমুদ/মোশারফ/রেজাউল/২০১৯/২০৪৮ ঘণ্টা

তথ্যবিবরণী নম্বর : ৩৭৪৯

**নতুন শ্রমবাজার খুলতে উদ্যোগ নেওয়া হবে**

**-- প্রবাসী কল্যাণ সচিব**

ঢাকা, ১৫ আশ্বিন (৩০ সেপ্টেম্বর) :

প্রবাসী কল্যাণ ও বৈদেশিক কর্মসংস্থান মন্ত্রণালয়ের নবনিযুক্ত সচিব মোঃ সেলিম রেজা বলেছেন, নতুন নতুন শ্রমবাজার খুলতে উদ্যোগ নেওয়া হবে। প্রধানমন্ত্রীর নির্দেশনা অনুযায়ী প্রতি বছর প্রত্যেক উপজেলা থেকে এক হাজার যুব ও যুব মহিলা কর্মী বিদেশে কর্মসংস্থানের বিষয়ে মন্ত্রণালয়ের সকলকে গুরুত্বপূর্ণ ভূমিকা পালন করতে হবে। এছাড়া তিনি এ সময় মন্ত্রণালয়কে একটি অত্যাধুনিক, গতিশীল ও ডিজিটাল মন্ত্রণালয় হিসেবে গড়ে তুলতে সকলের সহযোগিতা কামনা করেন।

আজ মন্ত্রণালয়ের সভা কক্ষে মন্ত্রণালয়ের কর্মকর্তা, কর্মচারীদের সাথে মতবিনিময়কালে প্রবাসী কল্যাণ সচিব এসব কথা বলেন।

এ সময় মন্ত্রণালয়ের অতিরিক্ত সচিব ড. আহমেদ মনিরুছ সালেহীন, মোঃ নাজীবুল ইসলাম, সাবিহা পারভীন, যুগ্ম সচিব শহীদুল আলম, নাসরীন জাহান, মোঃ জাহাঙ্গীর আলম, মোঃ মোশাররফ হোসেন-সহ মন্ত্রণালয়ের সর্বস্তরের কর্মকর্তা, কর্মচারীরা উপস্থিত ছিলেন।

#

রাশেদুজ্জামান/ফারহানা/রফিকুল/রেজাউল/২০১৯/২০৪০ ঘণ্টা

*তথ্যবিবরণী নম্বর :৩৭৪৮*

***জ্যাক শিরাকের শেষকৃত্যে তথ্যমন্ত্রী***

*প্যারিস (ফ্রান্স), ১৫ আশ্বিন (৩০ সেপ্টেম্বর) :*

*সদ্যপ্রয়াত ফ্রান্সের সাবেক প্রেসিডেন্ট জ্যাক শিরাকের শেষকৃত্যে বাংলাদেশের প্রতিনিধি হিসেবে অংশ নিয়েছেন তথ্যমন্ত্রী ড. হাছান* মাহ্‌মুদ*।*

*আজ সকাল এগারোটায় প্যারিসের সেইন্ট সুলপাইস চার্চে শেষকৃত্য সমাবেশে ফ্রান্সের প্রেসিডেন্ট ইমানুয়েল ম্যাক্রনের সাথে বিভিন্ন রাষ্ট্রের প্রতিনিধিদের মধ্যে রাশিয়ার প্রেসিডেন্ট* ভ্লা*দিমির পুতিন ও যুক্তরাষ্ট্রের সাবেক প্রেসিডেন্ট বিল ক্লিনটন উপস্থিত ছিলেন।*

*প্রধানমন্ত্রী শেখ হাসিনার নির্দেশে তথ্যমন্ত্রী আজ ভোরে প্যারিস পৌঁছান। আগামী বুধবার সকালে তাঁর দেশে ফেরার কথা রয়েছে।*

#

*আকরাম/মাহমুদ/সঞ্জীব/আব্বাস/২০১৯/২০১২ ঘণ্টা*

*তথ্যবিবরণী নম্বর :৩৭৪৭*

***এ বছর বাংলাদেশের ইতিহাসে সফলতম হজ ব্যবস্থাপনা উপহার দিতে পেরেছি***

***---ধর্ম প্রতিমন্ত্রী***

*ঢাকা, ১৫ আশ্বিন (৩০ সেপ্টেম্বর) :*

*ধর্ম প্রতিমন্ত্রী আলহাজ্ব এডভোকেট শেখ মোঃ আব্দুল্লাহ বলেছেন, প্রধানমন্ত্রী শেখ হাসিনার প্রত্যক্ষ তত্ত্বাবধান ও দিক-নির্দেশনা অনুসরণ এবং সংশ্লিষ্ট সকল পক্ষের আন্তরিক সহযোগিতার ফলে সরকার এ বছর ইতিহাসে সফলতম হজ ব্যবস্থাপনা উপহার দিতে পেরেছে।*

*প্রতিমন্ত্রী আজ ধর্ম মন্ত্রণালয়ের সভা কক্ষে মন্ত্রণালয় আয়োজিত ২০১৯ সালের হজ ব্যবস্থাপনার সফল সামাপ্তিতে আয়োজিত প্রেস কনফারেন্সে সাংবাদিকদের উদ্দেশে এসব কথা বলেন।*

*প্রতিমন্ত্রী বলেন, হজ ব্যবস্থাপনার সাথে যুক্ত সদস্য-সহ মোট ১ লাখ ২৭ হাজার ১৫২ জন হজযাত্রী এ বছর হজ পালন করেছেন। সরকারি ব্যবস্থানায় ৬ হাজার ৯২৩ জন ও বেসরকারি ব্যবস্থাপনায় ১ লাখ ২০ হাজার-সহ মোট ১ লাখ ২৬ হাজার ৯২৩ জন হজযাত্রী হজ পালন করেন। এ বছর ৫৯৮টি হজ এজেন্সি হজ কার্যক্রম পরিচালনা করেছে। বাংলাদেশি হাজীদের মধ্যে ১১৮ জন সৌদি আরবে ইন্তেকাল করেছেন, যাদের মধ্যে সরকারি ও বেসরকারি ব্যবস্থাপনার হাজী যথাক্রমে ৫ জন ও ১১৩ জন; পুরুষ ১০১ জন ও মহিলা ১৭ জন।*

*প্রতিমন্ত্রী আরো বলেন, সুষ্ঠু ও সুন্দর হজ ব্যবস্থাপনা নিশ্চিত করার লক্ষ্যে এ বছর প্রথমেই হজের খরচ কমিয়ে আনার চেষ্টা করা হয়। ফলে হজযাত্রীদের শুধু বিমানভাড়া বাবদ এ বছর ১০ হাজার ১ শত ৯০ টাকা পর্যন্ত কমানো সম্ভব হয়েছে।*

*প্রতিমন্ত্রী জানান, সৌদি কর্তৃপক্ষের ‘গধশশধয জড়ঁঃব ওহরঃরধঃরাব’ ফ্রেমওয়ার্কের আওতায় সৌদি আরবের ইমিগ্রেশন বাংলাদেশেই সম্পন্ন করার উদ্যোগ গ্রহণ করে তা সফলভাবে বাস্তবায়ন করা হয়েছে। লাগেজ পরিবহনের কষ্ট লাঘবের উদ্দেশ্যে গধশশধয জড়ঁঃব ওহরঃরধঃরাব কার্যক্রমের আওতায় এ বছর টহরঃবফ অমবহঃং ঙভভরপব এর মাধ্যমে হজযাত্রীদের লাগেজ পরিবহন করা হয়েছে। বাংলাদেশের হজযাত্রীগণ অনলাইনে প্রাক-নিবন্ধন এবং নিবন্ধন প্রক্রিয়া* নির্বিঘ্নে *সম্পন্ন করছেন। এ বছরই প্রথম ধর্ম বিষয়ক মন্ত্রণালয়ের নিবন্ধন সার্ভারের সঙ্গে পাসপোর্ট অধিদপ্তরের ডাটাবেজের আন্তঃসংযোগ স্থাপনের মাধ্যমে হজযাত্রী নিবন্ধন করা হয়েছে। এর ফলে পাসপোর্টের তথ্যের সঠিকতা নিবন্ধন করার পূর্বেই যাচাই করা সম্ভব হয়েছে। এতে ভিসা প্রক্রিয়া অনেক সহজ ও নির্ভুল হয়েছে।*

*প্রতিমন্ত্রী আরো জানান, এ বছর বাংলাদেশের সম্মানিত হজযাত্রীদের সঠিক নিয়মে হজ পালন ও ধর্মীয় বিধিবিধান বিষয়ে পরামর্শ, দিক-নির্দেশনা প্রদানের জন্য সারা দেশের শীর্ষস্থানীয় ওলামা-মাশায়েখদের সমন্বয়ে ৫৮ সদস্য বিশিষ্ট হজ ওলামা-মাশায়েখ টিম-২০১৯ গঠন করে পবিত্র হজে পাঠানো হয়েছে।*

*সাংবাদিকদের এক প্রশ্নের জবাবে প্রতিমন্ত্রী বলেন, আগামী বছর ৫০ শতাংশ হজ যাত্রী সরকারি ব্যবস্থাপনায় পাঠানোর জন্য প্রচেষ্টা চালানো হবে।*

*প্রেস কনফারেন্সে ধর্ম বিষয়ক মন্ত্রণালয়ের সচিব মোঃ আনিছুর রহমান, হজ এজেন্সিস এসোসিয়েশন অভ্ বাংলাদেশ (হাব) এর সভাপতি শাহাদাত হোসাইন তসলিম এবং মন্ত্রণালয়ের ঊর্ধ্বতন কর্মকর্তাবৃন্দ উপস্থিত ছিলেন।*

*#*

*আনোয়ার/মাহমুদ/মোশারফ/আব্বাস/২০১৯/২০২০ ঘণ্টা*

তথ্যবিবরণী নম্বর : ৩৭৪৬

**শুধু পদ্মা সেতু থেকেই এক শতাংশ প্রবৃদ্ধি বাড়বে**

**-- অর্থমন্ত্রী**

ঢাকা, ১৫ আশ্বিন (৩০ সেপ্টেম্বর) :

অর্থমন্ত্রী আ হ ম মুস্তফা কামাল বলেছেন, পদ্মাসেতু, র্কণফুলি টানেল অথবা মেট্রোরেলের মতো মেগা প্রকল্পগুলো এখন বাস্তবায়নের পথে। এগুলো বাস্তবায়ন হলে প্রবৃদ্ধি বাড়বে। শুধু পদ্মা সেতু থেকেই প্রবৃদ্ধি বাড়বে এক শতাংশ।

আজ শেরেবাংলা নগরে মন্ত্রী তাঁর দফতরে বাংলাদেশে নিযুক্ত ইউরোপীয় ইউনিয়নের (ইইউ) রাষ্ট্রদূত Ranje Tirirink এর সঙ্গে বৈঠক শেষে সাংবাদিকদের এসব কথা বলেন।

মন্ত্রী বলেন, দেশে কর্মসংস্থান বাড়াতে সরকার কাজ করছে। জ্ঞানভিত্তিক শিক্ষা কার্যক্রমে সরকার জোর দিচ্ছে। রোহিঙ্গা ইস্যু নিয়ে ইইউ রাষ্ট্রদূতের সঙ্গে আলাপ হয়েছে। এই বিষয়ে ভূমিকা রাখবে ইউরোপীয় ইউনিয়ন।

অর্থমন্ত্রী বাংলাদেশের অগ্রগতি সম্পর্কে বলেন, বাংলাদেশ ক্রমাগতভাবে অর্থনৈতিক খাতে উন্নতি সাধন করছে। চলতি অর্থবছরেই ৮ দশমিক ২৫ শতাংশ থেকে ৮ দশমিক ৩০ শতাংশ জিডিপি প্রবৃদ্ধি অর্জনের সম্ভাবনা রয়েছে, যা ২০২৪ সাল নাগাদ দাঁড়াবে ১০ শতাংশ এবং সেটা অব্যাহত থাকবে। বিশ্বে যে কয়েকটি দেশের রপ্তানি আয় খুব দ্রুত বাড়ছে, তার মধ্যে বাংলাদেশ একটি। এ ক্ষেত্রে অগ্রসরমাণ অর্থনীতির দেশগুলোর মধ্যে বাংলাদেশের অবস্থান দ্বিতীয়। সব মিলিয়ে বিশ্ববাণিজ্যে বাংলাদেশ এখন ৪২তম বড় রপ্তানিকারক দেশ, অন্যদিকে আমদানিতে বাংলাদেশের অবস্থান ৩০তম। বিনিয়োগের জন্য বাংলাদেশ অত্যন্ত সুন্দর এবং অপার সম্ভাবনার দেশ বলে মন্ত্রী জানান।

#

তৌহিদুল/ফারহানা/রফিকুল/রেজাউল/২০১৯/১৯৩০ ঘণ্টা

তথ্যবিবরণী নম্বর : ৩৭৪৫

**পদ্মা পানি শোধনাগারের মাধ্যমে প্রতিদিন ঢাকায় আসবে ৪৫ কোটি লিটার পানি**

**---স্থানীয় সরকার মন্ত্রী**

লৌহজং (মুন্সীগঞ্জ), ১৫ আশ্বিন (৩০ সেপ্টেম্বর) :

স্থানীয় সরকার মন্ত্রী মোঃ তাজুল ইসলাম বলেছেন, ঢাকা ওয়াসার পদ্মা (যশলদিয়া) পানি শোধনাগার প্লান্টের মাধ্যমে দৈনিক ৪৫ কোটি লিটার পানি পরিশোধন করে ঢাকায় সরবরাহ করা হবে। আগামী ১০ অক্টোবর প্রধানমন্ত্রী শেখ হাসিনা প্রকল্পটি আনুষ্ঠানিকভাবে উদ্বোধন করবেন।

আজ মুন্সীগঞ্জের লৌহজং উপজেলায় পদ্মা (যশলদিয়া) পানি শোধনাগার প্লান্ট পরিদর্শন শেষে সাংবাদিকদের সাথে আলাপকালে মন্ত্রী এ কথা জানান। প্রধানমন্ত্রী শেখ হাসিনা ভিডিও কনফারেন্সের মাধ্যমে এই প্রকল্পের উদ্বোধন করার আগে প্রকল্পের সার্বিক অগ্রগতি সরেজমিনে পরিদর্শন করেন স্থানীয় সরকার মন্ত্রী।

ঢাকা শহরের ক্রমবর্ধমান খাবার পানির চাহিদা মিটানোর জন্য পদ্মা নদীর উৎস হতে পানি সরবরাহের লক্ষ্যে ৩ হাজার ৬৭০ কোটি টাকা ব্যয়ে এ প্রকল্পটি বাস্তবায়িত হচ্ছে। ‘পদ্মা (যশলদিয়া) পানি শোধনাগার নির্মাণ (ফেজ-১) (২য় সংশোধিত)’ নামের এ প্রকল্পটি বাস্তবায়নে সরকারের নিজস্ব তহবিল (জিওবি) থেকে বরাদ্দ ছিল ১ হাজার ২৬৫ কোটি ৫৮ লাখ টাকা এবং চায়না এক্সিম ব্যাংক (চীন) প্রকল্প সাহায্য হিসেবে প্রদান করে ২ হাজার ৪০৪ কোটি ৯২ লাখ টাকা।

এ সময় উপস্থিত ছিলেন স্থানীয় সরকার সচিব হেলালুদ্দীন আহমদ, ঢাকা ওয়াসার ব্যবস্থাপনা পরিচালক প্রকৌশলী তাকসিম এ খান, মুন্সীগঞ্জের জেলা প্রশাসক মোঃ মনিরুজ্জামান তালুকদার, মুন্সীগঞ্জের পুলিশ সুপার জায়েদুল আলম, প্রকল্প পরিচালক মোঃ রফিকুল ইসলাম প্রমুখ।

#

হাসান/ফারহানা/সঞ্জীব/আব্বাস/২০১৯/১৯০১ ঘণ্টা

তথ্যবিবরণী নম্বর : ৩৭৪৪

কন্যাশিশুরা ২০৪১ সালের উন্নত বাংলাদেশকে নেতৃত্ব দেবে

---মহিলা ও শিশু বিষয়ক প্রতিমন্ত্রী

ঢাকা, ১৫ আশ্বিন (৩০ সেপ্টেম্বর) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, কন্যাশিশুর উন্নয়নের মাধ্যমে পরিবার, সমাজ, দেশ ও বিশ্ব উপকৃত হয়। দেশের উন্নয়ন, দারিদ্র্য বিমোচন ও নারীর প্রতি সকল প্রকার বৈষম্য দূর করার জন্য কন্যাশিশুর উন্নয়ন দরকার। আজকের কন্যাশিশুরা ২০৪১ সালের উন্নত বাংলাদেশের নেতৃত্ব দেবে।

প্রতিমন্ত্রী আজ ঢাকার ইস্কাটনে মহিলা বিষয়ক অধিদপ্তর আয়োজিত জাতীয় কন্যাশিশু দিবস ২০১৯ উপলক্ষে আয়োজিত আলোচনা ও পুরস্কার বিতরণ অনুষ্ঠানে প্রধান অতিথির বক্তব্যে এসব কথা বলেন।

অনুষ্ঠানে বিশেষ অতিথি হিসেবে উপস্থিত ছিলেন মহিলা শিশু বিষয়ক মন্ত্রণালয়ের অতিরিক্ত সচিব শেখ রফিকুল ইসলাম। সভাপতিত্ব করেন মহিলা বিষয়ক অধিদপ্তরের মহাপরিচালক বদরুন নেসা।

প্রতিমন্ত্রী বলেন, সরকার সকল উন্নয়ন লক্ষ্যমাত্রা ও দীর্ঘমেয়াদি পরিকল্পনায় শিশুদের বিশেষ করে কন্যাশিশুদের স্বার্থসংশ্লিষ্ট সকল বিষয় অন্তর্ভুক্ত করেছে। সরকারের ১৫টি মন্ত্রণালয় ৮০ হাজার ১৯০ কোটি টাকার শিশুকেন্দ্রিক বাজেট বাস্তবায়ন করছে। এছাড়া সরকার কন্যাশিশুদের এগিয়ে নেওয়ার জন্য প্রাক-প্রাথমিক থেকে উচ্চশিক্ষা পর্যন্ত বিভিন্ন শিক্ষা উপকরণ বিতরণ ও উপবৃত্তি প্রদান করছে। যার ফলে বাংলাদেশে নারী শিক্ষার হার দ্রুততার সাথে বৃদ্ধি পেয়েছে। কন্যাশিশুর অগ্রযাত্রায় বাল্যবিবাহ সবচেয়ে বড় বাধা উল্লেখ করে তিনি বলেন, বাল্যবিবাহ নিরোধ আইন ২০১৭ ও বাল্যবিবাহ নিরোধকল্পে জাতীয় কর্মপরিকল্পনা ২০১৮-২০৩০ প্রণয়ন করা হয়েছে। তবে শুধু আইন দিয়ে নয়, সবার সম্মিলিত চেষ্টায় সমাজ থেকে বাল্যবিবাহ দূর করা সম্ভব।

আলোচনা শেষে প্রতিমন্ত্রী জাতীয় কন্যাশিশু দিবস উপলক্ষে আয়োজিত রচনা প্রতিযোগিতায় বিজয়ীদের হাতে পুরস্কার তুলে দেন।

#

আলমগীর/মাহমুদ/সঞ্জীব/আব্বাস/২০১৯/১৮৪২ ঘণ্টা

তথ্যবিবরণী নম্বর : ৩৭৪২

**প্রধানমন্ত্রীর নেতৃত্বেই বাংলাদেশ উন্নত রাষ্ট্রের সোপানে পৌঁছাবে**

**---শিল্পমন্ত্রী**

ঢাকা, ১৫ আশ্বিন (৩০ সেপ্টেম্বর) :

শিল্পমন্ত্রী নূরুল মজিদ মাহমুদ হুমায়ূন বলেছেন, বঙ্গবন্ধুর অসাম্প্রদায়িক রাজনৈতিক দর্শনের আলোকে প্রধানমন্ত্রী শেখ হাসিনা বাংলাদেশকে অনন্য উচ্চতায় নিয়ে গেছেন। মৃত্যুর মুখোমুখি হয়েও তিনি অসীম সাহসিকতায় বাঙালি জাতির সমৃদ্ধির স্বপ্ন বাস্তবায়নে বিরামহীন প্রচেষ্টা চালিয়ে যাচ্ছেন। তাঁর নেতৃত্বেই বাংলাদেশ উন্নত রাষ্ট্রের সোপানে পৌঁছাবে বলে তিনি আশা প্রকাশ করেন।

প্রধানমন্ত্রী শেখ হাসিনার ৭৩তম জন্মদিন উদ্যাপন উপলক্ষে আজ জাতীয় প্রেস ক্লাবে সম্প্রীতি বাংলাদেশ আয়োজিত ‘শেখ হাসিনা ও সম্প্রীতির বাংলাদেশ’ শীর্ষক আলোচনা সভায় প্রধান অতিথির বক্তৃতায় মন্ত্রী এ আশা প্রকাশ করেন।

সংগঠনের আহ্বায়ক পীযূষ বন্দোপাধ্যায়ের সভাপতিত্বে অনুষ্ঠানে বিশেষ অতিথি ছিলেন পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য। অনুষ্ঠানে মূল প্রবন্ধ উপস্থাপন করেন বিশ্ববিদ্যালয় মঞ্জুরী কমিশনের সাবেক চেয়ারম্যান অধ্যাপক আব্দুল মান্নান। অধ্যাপক ড. মামুন আল মাহতাব স্বপ্নীলের সঞ্চালনায় অনুষ্ঠানে সংসদ সদস্য এরোমা দত্ত, সুপ্রিম কোর্টের সাবেক বিচারপতি শামসুদ্দিন চৌধুরী মানিক ও সাবেক সচিব নাসির উদ্দিন আহমেদ বক্তব্য রাখেন।

#

জলিল/মাহমুদ/সঞ্জীব/আব্বাস/২০১৯/১৮৩৯ ঘণ্টা

তথ্যবিবরণী নম্বর : ৩৭৪১

প্রযুক্তির সমন্বিত ব্যবহার উন্নয়নের গতিকে ত্বরান্বিত করবে

---বিদ্যুৎ প্রতিমন্ত্রী

ঢাকা, ১৫ আশ্বিন (৩০ সেপ্টেম্বর) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, প্রযুক্তির সমন্বিত ব্যবহার উন্নয়নের গতিকে ত্বরান্বিত করবে। আধুনিক প্রযুক্তি দাপ্তরিক কার্যক্রমে স্বচ্ছতা ও জবাবদিহি নিশ্চিত করে। সর্বস্তরে তাই আধুনিক প্রযুক্তির ব্যবহারকে উৎসাহিত করা হচ্ছে।

প্রতিমন্ত্রী আজ বঙ্গবন্ধু আন্তর্জাতিক সম্মেলন কেন্দ্রে ‘ঐধৎহবংংরহম ইষড়পশপযধরহ ঞবপযহড়ষড়মু ভড়ৎ উবাবষড়ঢ়সবহঃ: টহষবধংযরহম ঃযব চড়ঃবহঃরধষ ড়ভ ইধহমষধফবংয ভড়ৎ ইষড়পশপযধরহ অঢ়ঢ়ষরপধঃরড়হ’ শীর্ষক সম্মেলনের দ্বিতীয় দিনের উদ্বোধনী অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী বলেন, ব্লকচেইনের গ্রহণযোগ্যতা উত্তরোত্তর বৃদ্ধি পাচ্ছে। বিদ্যুৎ ও জ্বালানি খাতের স্বচ্ছতা ও জবাবদিহি নিশ্চিত করতে ব্লকচেইন প্রযুক্তি কার্যকর অবদান রাখবে। তবে ব্লকচেইনের যথাযথ প্রয়োগের চ্যালেঞ্জ মোকাবিলায় প্রশিক্ষণ প্রয়োজন। প্রশিক্ষণ ও প্রণোদনার জন্য বাংলাদেশ পাওয়ার ম্যানেজমেন্ট ইনস্টিটিউট ও এনার্জি এন্ড পাওয়ার রিসার্চ কাউন্সিল গঠন করা হয়েছে।

অনুষ্ঠানে মূল প্রবন্ধ উপস্থাপন করেন তথ্য ও যোগাযোগ প্রযুক্তি বিভাগের প্রতিমন্ত্রী জুনাইদ আহ্মেদ পলক। প্রবন্ধে তিনি উল্লেখ করেন, মানব সম্পদ উন্নয়ন, শিল্প বিকাশ, অবকাঠামো সংযোগ স্থাপন ও ডিজিটাল বাংলাদেশ এই চারটি পিলারকে উন্নয়নের জন্য অন্যতম নিয়ামক নির্ধারণ করা হয়েছে। তিনি বলেন, ২০২১ সালের মধ্যে আইসিটি খাতে ২০ লাখ কর্মসংস্থান, ৫ বিলিয়ন ডলার রাজস্ব সংগ্রহ ও ৯০ ভাগ জনগণের কাছে ইন্টারনেট সেবা পৌঁছানোর লক্ষ্যে কাজ করা হচ্ছে। বাংলাদেশ ডেমোগ্রাফিক ডেভিডেন্ট থাকায় ব্লকচেইন প্রযুক্তি আগামী দিনের লক্ষ্য অর্জনে গুরুত্বপূর্ণ অবদান রাখবে।

এ সময় অন্যান্যের মধ্যে সংসদ সদস্য সেলিমা আহমেদ ও এশিয়ান উন্নয়ন ব্যাংকের কান্ট্রি ডিরেক্টর মনমোহন পারকাশ উপস্থিত ছিলেন।

#

আসলাম/মাহমুদ/রফিকুল/আব্বাস/২০১৯/১৮৩৭ ঘণ্টা

তথ্যবিবরণী নম্বর : ৩৭৪৩

**আগস্ট মাসে মাদকবিরোধী জনসচেতনতামূলক কার্যক্রম গৃহীত**

ঢাকা, ১৫ আশ্বিন (৩০ সেপ্টেম্বর) :

মাদকদ্রব্য নিয়ন্ত্রণ অধিদপ্তরের তথ্যমতে গত আগস্ট মাসে মাদকবিরোধী অভিযান, প্রচার কার্যক্রম ও মাঠ পর্যায়ে প্রচারিত ফিলারগুলোর তথ্য নিম্বরূপ :

ঢাকা বিভাগে মাদকবিরোধী সভা ৩১টি, শিক্ষা প্রতিষ্ঠানভিত্তিক মাদকবিরোধী আলোচনা সভা ১০৬টি, ময়মনসিংহে মাদকবিরোধী সভা ১৬টি, শিক্ষা প্রতিষ্ঠানভিত্তিক আলোচনা সভা ১৪টি ও মাদকবিরোধী ফিলার প্রচারে স্থানের সংখ্যা ২টি; চট্টগ্রামে মাদকবিরোধী সভা ৪৪টি, শিক্ষা প্রতিষ্ঠানভিত্তিক আলোচনা সভা ৭৫টি, মাদকবিরোধী ফিলার প্রচারে স্থানের সংখ্যা ৬টি; রাজশাহীতে মাদকবিরোধী সভা ২৮টি, শিক্ষা প্রতিষ্ঠানভিত্তিক আলোচনা সভা ৩৭টি, মাদকবিরোধী ফিলার প্রচারে স্থানের সংখ্যা ২১টি; রংপুরে মাদকবিরোধী সভা ২২টি, শিক্ষা প্রতিষ্ঠানভিত্তিক আলোচনা সভা ৩৪টি, মাদকবিরোধী ফিলার প্রচারে স্থানের সংখ্যা ৬টি; খুলনায় মাদকবিরোধী সভা ২৪টি, শিক্ষা প্রতিষ্ঠানভিত্তিক আলোচনা সভা ৪৯টি, মাদকবিরোধী ফিলার প্রচারে স্থানের সংখ্যা ২টি; বরিশালে মাদকবিরোধী সভা ২০টি, শিক্ষা প্রতিষ্ঠানভিত্তিক আলোচনা সভা ২২টি, মাদকবিরোধী ফিলার প্রচারে স্থানের সংখ্যা ৯টি এবং সিলেটে মাদকবিরোধী সভা ৩৩টি, শিক্ষা প্রতিষ্ঠানভিত্তিক আলোচনা সভা ১৯টি, মাদকবিরোধী ফিলার প্রচারে স্থানের সংখ্যা ২টি।

আগস্ট মাসে আটটি বিভাগে মাদকবিরোধী সভা হয়েছে ২১৮টি, শিক্ষা প্রতিষ্ঠানভিত্তিক আলোচনা সভা হয়েছে ৩শ’ ৫৬টি, ফিলার প্রচার হয়েছে ৪৮টি এবং মাদকবিরোধী অভিযান হয়েছে ৬ হাজার ৪৫৬টি। অভিযানকালে ইয়াবা ট্যাবলেট ও গুড়া, গাজা, ফেনসিডিল, হেরোইন, দেশি-বিদেশি মদ, বিয়ার, জাওয়া, ওয়াশ, নগদ অর্থ ও যানবাহন জব্দ করা হয়।

#

আনোয়ার/মাহমুদ/রফিকুল/রেজাউল/২০১৯/১৮৪২ ঘণ্টা

তথ্যবিবরণী নম্বর : ৩৭৪০

**কেমিক্যাল পল্লী প্রকল্পে প্লাস্টিক শিল্প উদ্যোক্তাদের জন্যও জায়গা থাকবে**

**---শিল্পমন্ত্রী**

ঢাকা, ১৫ আশ্বিন (৩০ সেপ্টেম্বর) :

মুন্সিগঞ্জ জেলার সিরাজদীখানে বিসিক বাস্তবায়নাধীন কেমিক্যাল পল্লী প্রকল্পে পুরাতন ঢাকার ক্ষুদ্র প্লাস্টিক শিল্প উদ্যোক্তাদের জন্য আলাদা জায়গা বরাদ্দ দেওয়া হবে বলে জানিয়েছেন শিল্পমন্ত্রী নূরুল মজিদ মাহমুদ হুমায়ূন। তিনি বলেন, পুরাতন ঢাকা থেকে ঝুঁকিপূর্ণ প্লাস্টিক শিল্প কারখানা স্থানান্তরের জন্য এ সুযোগ দেয়া হবে। একই সাথে সরকার সম্ভাবনাময় প্লাস্টিক শিল্পখাতের বিকাশে সহায়তা অব্যাহত রাখবে বলে তিনি উল্লেখ করেন।

বাংলাদেশ প্লাস্টিক দ্রব্য প্রস্তুতকারক ও রপ্তানিকারক এসোসিয়েশন (বিপিজিএমইএ) এর নবনির্বাচিত কার্যনির্বাহী কমিটির এক প্রতিনিধিদল আজ মন্ত্রীর সাথে তাঁর কার্যালয়ে সাক্ষাৎ করতে আসলে মন্ত্রী এসব কথা বলেন।

সাক্ষাৎকালে প্লাস্টিক শিল্পখাতের সম্ভাবনা ও সমস্যা নিয়ে বিস্তারিত আলোচনা হয়। এ সময় দ্রুত প্লাস্টিক শিল্পনগরী প্রকল্প বাস্তবায়ন, একটি সময়োপযোগী প্যাকেজিং আইন প্রণয়ন, কেমিক্যাল পল্লীতে প্লাস্টিক সেক্টরকে অন্তর্ভুক্তকরণ, প্লাস্টিক শিল্পনীতি প্রণয়ন, প্লাস্টিক শিল্প উদ্যোক্তাদের দ্রুত পেটেন্ট নিবন্ধন প্রদান এবং এ খাতে পরিবেশ অধিদপ্তর সংশ্লিষ্ট সমস্যা সমাধানের বিষয় আলোচনায় স্থান পায়।

সাক্ষাৎকালে বিপিজিএমইএ নেতারা পুরাতন ঢাকা থেকে প্লাস্টিক শিল্প-কারখানা স্থানান্তরের জন্য দ্রুত প্লাস্টিক শিল্পনগরী স্থাপনের দাবি জানান। তারা বলেন, এ নগরীর জন্য নির্ধারিত ৫০ একর জায়গা প্লাস্টিক শিল্প-কারখানা স্থানান্তরের জন্য যথেষ্ট নয়। প্লাস্টিককে পেট্রোকেমিক্যাল জাত পদার্থ বিবেচনা করে তারা কেমিক্যাল পল্লীর জন্য নির্ধারিত ৩শ’ ১০ একর জমির মধ্যে ১শ’ একর জমি প্লাস্টিক শিল্প উদ্যোক্তাদের অনুকূলে বরাদ্দের দাবি জানান। তারা প্লাস্টিক পণ্যের মালিকানা সুরক্ষায় দ্রুত পেটেন্ট নিবন্ধন দিতে সরকারের দৃষ্টি আকর্ষণ করেন। এ সময় তারা প্লাস্টিক নীতিমালা প্রণয়নের জন্য এসোসিয়েশনের পক্ষ থেকে একটি খসড়া নীতি শিল্পমন্ত্রীর নিকট হস্তান্তর করেন।

মন্ত্রী বলেন, দেশীয় চাহিদা পূরণের পাশাপাশি রপ্তানি আয়ের ক্ষেত্রে প্লাস্টিক শিল্পের গুরুত্বপূর্ণ অবদান রয়েছে। এ শিল্পকে রাজধানী থেকে নিরাপদ স্থানে সরিয়ে নিতে সরকার কাজ করছে। এ লক্ষ্যে প্রধানমন্ত্রীর নির্দেশনায় অগ্রাধিকারভিত্তিতে প্লাস্টিক শিল্পনগরী প্রকল্প বাস্তবায়ন করা হচ্ছে। খুব শিগ্গিরই প্লাস্টিক নীতিমালা চূড়ান্ত করা হবে। এক্ষেত্রে বিপিজিএমইএ-সহ অংশীজনদের মতামত নেয়া হবে।

বিপিজিএমইএ’র নবনির্বাচিত সভাপতি মোঃ জসিম উদ্দিন, সিনিয়র সহসভাপতি গিয়াস উদ্দিন আহমেদ, সহসভাপতি কে এম ইকবাল হোসাইন ও কাজী আনোয়ারুল হক, সাবেক সভাপতি শামীম আহমেদ ও মোঃ ইউসুফ আশরাফ, পেটেন্ট, ডিজাইন ও ট্রেডমার্কস্ অধিদপ্তর (ডিপিডিটি) এবং শিল্প মন্ত্রণালয়ের ঊর্ধ্বতন কর্মকর্তারা এ সময় উপস্থিত ছিলেন।

#

জলিল/মাহমুদ/রফিকুল/আব্বাস/২০১৯/১৮০৩ ঘণ্টা

তথ্যবিবরণী নম্বর : ৩৭৩৯

**বাজার তদারকি: ৬৪টি প্রতিষ্ঠানকে জরিমানা**

ঢাকা, ১৫ আশ্বিন (৩০ সেপ্টেম্বর) :

জাতীয় ভোক্তা-অধিকার সংরক্ষণ অধিদপ্তর গতকাল ঢাকাসহ সারাদেশে বাজার তদারকি কার্যক্রম পরিচালনা করে ৬৪টি প্রতিষ্ঠানকে মোট ৩ লাখ ৩১ হাজার টাকা জরিমানা করেছে।

বাজার তদারকিকালে ঢাকায় অস্বাস্থ্যকর পরিবেশে খাদ্যপণ্য তৈরির অপরাধে বিসমিল্লাহ হোটেল', 'ছায়ানীড় হোটেল এন্ড রেস্টুরেন্ট' ও 'কাজী ফার্মস কিচেন'কে, পণ্যের মোড়কে এমআরপি লেখা না থাকার অপরাধে এস আলম কসমেটিকস' ও 'টাঙ্গাইল পোড়াবাড়ি সুইটমিট' কে এবং পণ্যের মূল্যের তালিকা প্রদর্শন না করার অপরাধে' মোসলেম রাইস এন্ড ভ্যারাইটিস স্টোর', 'তিষা জেনারেল স্টোর', 'বিক্রমপুর ভ্যারাইটিজ স্টোর' ও 'কাসেম এন্টারপ্রাইজ' কে মোট ৮৪ হাজার টাকা জরিমানা করা হয়।

এছাড়া দেশব্যাপী তদারকি কার্যক্রমের মাধ্যমে অস্বাস্থ্যকর পরিবেশে খাদ্যপণ্য তৈরি, পণ্যের মোড়কে এমআরপি লেখা না থাকা, মেয়াদ উত্তীর্ণ পণ্য বা ঔষধ বিক্রয়, এবং পণ্যের মূল্যের তালিকা প্রদর্শন না করার অপরাধে ৫০টি প্রতিষ্ঠানকে ২ লাখ ১৩ হাজার টাকা জরিমানা আরোপ ও আদায় করা হয়।

অন্যদিকে লিখিত অভিযোগ নিষ্পত্তির মাধ্যমে ধার্যকৃত মূল্যের অধিক মূল্যে পণ্য বিক্রির অপরাধে ৩টি প্রতিষ্ঠানকে ৩২ হাজার টাকা জরিমানা করে আইনানুযায়ী ৩ জন অভিযোগকারীকে জরিমানার ২৫ শতাংশ প্রদান করা হয়।

#

আফরোজা/অনসূয়া/পরীক্ষিৎ/রেজ্জাকুল/শামীম/২০১৯/১৭০০ ঘণ্টা

তথ্যবিবরণী নম্বর : ৩৭৩৮

**নির্বাচনী ইশতেহার অনুযায়ী দুর্নীতি নির্মূলের উদ্যোগ নিয়েছেন প্রধানমন্ত্রী**

**- কৃষিমন্ত্রী**

ঢাকা, ১৫ আশ্বিন (৩০ সেপ্টেম্বর) :

কৃষিমন্ত্রী ড. মো: আব্দুর রাজ্জাক বলেছেন, নির্বাচনী ইশতেহার অনুযায়ী দুর্নীতি নির্মূলের উদ্যোগ নিয়েছেন প্রধানমন্ত্রী। বঙ্গবন্ধু কন্যা নীতি ও আদর্শের সাথে আপোষ করেন না। ন্যায়ভিত্তিক রাষ্ট্র প্রতিষ্ঠায় তিনি চলমান অভিযান অব্যাহত রাখবেন। আওয়ামী লীগ করলে যা ইচ্ছা তা করা যায় না, আওয়ামী লীগ করতে লাগে নীতি, আদর্শ এবং জনগণের জন্য ত্যাগ। দলের সকলকেই মনে রাখতে হবে, একজন

শেখ হাসিনাকে ঘিরেই দেশের জনগণ এখনো স্বপ্ন দেখে।

আজ সকালে দেশরত্ন শেখ হাসিনার ৭৩তম জন্মদিন উদযাপন উপলক্ষ্যে ঢাকা রিপোটার্স ইউনিটির (ডিআরইউ)’র সাগর-রুনি মিলনায়তনে বঙ্গবন্ধু ফাউন্ডেশন আয়োজিত আলোচনা সভায় তিনি এসব কথা বলেন।

কৃষিমন্ত্রী বলেন, প্রধানমস্ত্রী শেখ হাসিনার কল্যাণমুখী নেতৃত্বে এক সময়ের কথিত ‘তলাবিহীন ঝুড়ি’ বাংলাদেশ আজ বিশ্বজয়ের নবতর অভিযাত্রায় এগিয়ে চলেছে। দীর্ঘ ২১ বছর পরে ‘৯৬ সালে ক্ষমতায় এসে খাদ্য ঘাটতির দেশকে তিনি খাদ্যে স্বয়ংসম্পূর্ণ করেছিলেন। সাফল্যের স্বীকৃতিস্বরূপ বাংলাদেশ পেয়েছে আন্তর্জাতিক স্বীকৃতি। প্রধানমন্ত্রীর হাত ধরে উন্নত বাংলাদেশের অগ্রযাত্রায় আজ এগিয়ে চলেছে দেশ।

তিনি বলেন, যুদ্ধাপরাধীদের বিচার, জঙ্গি দমন, বঙ্গবন্ধুর আত্মস্বীকৃত খুনিদের বিচারসহ জাতীয় জীবনের বহু ক্ষেত্রে অভাবনীয় সাফল্য অর্জিত হয়েছে তাঁর হাত ধরেই। জাতিসংঘ প্রধানমন্ত্রীকে ‘ভ্যাকসিন হিরো’ও ‘চ্যাম্পিয়ন অভ্ স্কিল ডেভেলপমেন্ট ফর ইয়ুথ’পদকে ভূষিত করেছে। মন্ত্রী বলেন, প্রতিটি মানুষকে দেশপ্রেম, মানবিক মূল্যবোধ, মেধা ও মননে সমৃদ্ধ হতে হবে, মুক্তিযুদ্ধের চেতনা ধারন করতে হবে, তবেই আমরা উন্নত দেশ ও জাতি হিসেবে গড়ে উঠতে পারবো।

আলোচনা সভায় সভাপতিত্ব করেন ফাউন্ডেশনের চেয়ারম্যান বাহাদুর ব্যাপারী। বিশেষ অতিথি হিসেবে বক্তব্য রাখেন ঢাকা বিশ্ববিদ্যালয়ের সাবেক উপাচার্য ড. আ আ ম স আরেফিন সিদ্দিক, আন্তর্জাতিক সম্পর্ক বিভাগের শিক্ষক ড. মো: দেলোয়ার হোসেন ও সিলেট মেডিকেল কলেজের উপপরিচালক ফাহিমা আক্তার মনি ।

#

গিয়াস/অনসূয়া/পরীক্ষিৎ/জুলফিকার/শামীম/২০১৯/১৬৪৮ ঘণ্টা

তথ্যবিবরণী নম্বর : ৩৭৩৭

**‘ডেঙ্গুগাথা’বইয়ের মোড়ক উন্মোচন করলেন পরিকল্পনা মন্ত্রী**

ঢাকা, ১৫ আশ্বিন (৩০ সেপ্টেম্বর) :

পরিকল্পনা মন্ত্রী এম এ মান্নান আজ রাজধানীর শের-এ-বাংলা নগরে তাঁর দপ্তরে ‘ডেঙ্গুগাথা’ বইয়ের মোড়ক উন্মোচন করেন ।

বইটি লিখেছেন ঢাকা মেডিকেল কলেজের অবসরপ্রাপ্ত মেডিসিন বিশেষজ্ঞ অধ্যাপক ডা. মো. ফয়জুল ইসলাম চৌধুরী। ৫০ পৃষ্ঠার বইটিতে ডেঙ্গুরোগের লক্ষণ, চিকিৎসা ও প্রতিরোধ এবং এডিস মশা সম্পর্কে ধারণা দেওয়া হয়েছে ।

মোড়ক উন্মোচন অনুষ্ঠানে সভাপতিত্ব করেন আওয়ামী লীগের উপদেষ্টামন্ডলীর সদস্য ইনাম আহমেদ চৌধুরী। বক্তব্য রাখেন সংসদ সদস্য গাজী মোহাম্মদ শাহনেওয়াজ, ফাইনান্সিয়াল রিপোর্টিং কাউন্সিলের চেয়ারম্যান সি কিউ কে মুশতাক আহমেদ৷

#

শাহেদুর/পরীক্ষিৎ/জুলফিকার/রেজ্জাকুল/শামীম/২০১৯/১৬৪৪ ঘণ্টা

তথ্যবিবরণী নম্বর : ৩৭৩৬

**ডেঙ্গু পরিস্থিতি**

ঢাকা, ১৫ আশ্বিন (৩০ সেপ্টেম্বর) :

স্বাস্থ্য অধিদপ্তরের হেলথ ইমার্জেন্সি অপারেশন সেন্টার ও কন্ট্রোল রুমের তথ্য অনুযায়ী গত ২৪ ঘণ্টায় সারা দেশে ৩৪৮ জন ডেঙ্গু রোগী হাসপাতালে ভর্তি হয়েছেন। এর মধ্যে ঢাকায় ১০০ জন।

প্রতিবেদনের তথ্য অনুযায়ী গত জানুয়ারি থেকে আজ পর্যন্ত সারা দেশে ডেঙ্গু রোগের চিকিৎসা শেষে হাসপাতাল থেকে ছাড়পত্র নিয়ে চলে গেছেন ৮৬ হাজার ২৪১ জন, যা হাসপাতালে ভর্তিকৃত ডেঙ্গু রোগীর প্রায় ৯৮শতাংশ। বর্তমানে সারাদেশের হাসপাতালগুলোতে ভর্তিকৃত ডেঙ্গু রোগী আছেন ১ হাজার ৪৮১ জন। এ যাবত ৮১ জনের মৃত্যু ডেঙ্গুজনিত বলে নিশ্চিত করা হয়েছে।

#

স্বাস্থ্য অধিদপ্তর/পরীক্ষিৎ/জুলফিকার/শামীম/২০১৯/১৪৪১ ঘণ্টা

**আজ বিকাল পাঁচটার পূর্বে প্রচার বা প্রকাশ করা যাবে না**

তথ্যবিবরণী নম্বর : ৩৭৩৫

**জাতীয় স্যানিটেশন মাস এবং বিশ্ব হাত ধোয়া দিবস উপলক্ষে প্রধানমন্ত্রীর বাণী**

ঢাকা, ১৫ আশ্বিন (৩০ সেপ্টেম্বর) :

প্রধানমন্ত্রী শেখ হাসিনা ‘জাতীয় স্যানিটেশন মাস’ এবং ‘বিশ্ব হাত ধোয়া দিবস’ উপলক্ষে নিম্নোক্ত বাণী প্রদান করেছেন :

“স্থানীয় সরকার, পল্লী উন্নয়ন ও সমবায় মন্ত্রণালয়ের উদ্যোগে প্রতি বছরের মতো ‘জাতীয় স্যানিটেশন মাস অক্টোবর ২০১৯’ এবং ‘বিশ্ব হাত ধোয়া দিবস’ উদ্‌যাপন করা হচ্ছে জেনে আমি আনন্দিত। এ আয়োজনের সঙ্গে সংশ্লিষ্ট সকলকে আমার আন্তরিক অভিনন্দন জানাই।

বাংলাদেশ আওয়ামী লীগ ২০০৯ সালে সরকার গঠনের পর থেকে জনস্বাস্থ্যের উন্নয়নে নিরলসভাবে কাজ করে যাচ্ছে। আমরা গ্রামীণ ও পৌর জনপদে বিশুদ্ধ পানি সরবরাহ ও স্বাস্থ্যসম্মত স্যানিটেশন নিশ্চিত করতে বিগত ১০ বছরে জনস্বাস্থ্য প্রকৌশল অধিদপ্তরের মাধ্যমে ১২,২৪৬ কোটি টাকা ব্যয়ে ৪৭টি প্রকল্প বাস্তবায়ন করেছি। যার ফলে বর্তমানে স্যানিটেশনের জাতীয় কভারেজ ৯৯ শতাংশে উন্নীত হয়েছে। স্বাস্থ্যসচেতনতা বৃদ্ধি পাওয়ার পাশাপাশি অনিরাপদ পানি ও স্যানিটেশনের অভাবজনিত রোগের প্রাদুর্ভাব উল্লেখযোগ্য হারে হ্রাস পেয়েছে।

আমাদের গৃহীত কার্যক্রমের ফলে স্যানিটেশন সম্পর্কিত জাতিসংঘের সহস্রাব্দের উন্নয়ন লক্ষ্য-৭ অর্জনে বাংলাদেশ অভূতপূর্ব সাফল্য অর্জন করেছে। আমাদের সরকার জাতিসংঘের টেকসই উন্নয়ন অভীষ্ট-৬ অর্জনের লক্ষ্যে টেকসই প্রযুক্তির উদ্ভাবন ও এর প্রয়োগ, সংশ্লিষ্ট ক্ষেত্রে মানবসম্পদ উন্নয়ন, পরিবেশ-বান্ধব ইকো-টয়লেট নির্মাণ, নিরাপদ পানি সরবরাহ ও ব্যবহার এবং আর্সেনিক বিষয়ে সচেতনতা সৃষ্টিসহ নানাবিধ কার্যক্রম বাস্তবায়ন করছে।

আমি আশা করি, স্থানীয় সরকার, পল্লী উন্নয়ন ও সমবায় মন্ত্রণালয়ের উদ্যোগে জনসচেতনতামূলক এ আয়োজন সবার জন্য স্যানিটেশন নিশ্চিত করে জনস্বাস্থ্যের উন্নয়নে তাৎপর্যপূর্ণ অবদান রাখবে। আমি এই সামাজিক আন্দোলনকে আরও বেগবান করে টেকসই উন্নয়ন অভীষ্টসমূহ অর্জনে সরকারের পাশাপাশি বেসরকারি প্রতিষ্ঠান, বিভিন্ন উন্নয়ন সহযোগী সংস্থা ও গণমাধ্যমসহ দেশের প্রতিটি নাগরিককে এগিয়ে আসার আহ্বান জানাই।

আমি ‘জাতীয় স্যানিটেশন মাস অক্টোবর ২০১৯’ এবং ‘বিশ্ব হাত ধোয়া দিবস’-এর সার্বিক সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক”

#

হাসান/অনসূয়া/পরীক্ষিৎ/জুলফিকার/সুবর্ণা/আসমা/২০১৯/১২১৫ ঘণ্টা

আজ বিকাল পাঁচটার পূর্বে প্রচার বা প্রকাশ করা যাবে না

**আজ বিকাল পাঁচটার পূর্বে প্রচার বা প্রকাশ করা যাবে না**

তথ্যবিবরণী নম্বর : ৩৭৩৪

**আন্তর্জাতিক প্রবীণ দিবসে প্রধানমন্ত্রীর বাণী**

ঢাকা, ১৫ আশ্বিন (৩০ সেপ্টেম্বর):

প্রধানমন্ত্রী শেখ হাসিনা ১ অক্টোবর আন্তর্জাতিক প্রবীণ দিবস উপলক্ষে নিম্নোক্ত বাণী প্রদান করেছেন :

“জাতিসংঘের সদস্যভুক্ত অন্যান্য দেশের ন্যায় বাংলাদেশেও ১ অক্টোবর ২০১৯ তারিখে আন্তর্জাতিক প্রবীণ দিবস পালিত হচ্ছে জেনে আমি আনন্দিত। এ উপলক্ষে আমি দেশের সকল প্রবীণ নাগরিককে শুভেচ্ছা জানাই।

২৮তম আন্তর্জাতিক প্রবীণ দিবসের প্রতিপাদ্য ‘বয়সের সমতার পথে যাত্রা’ (The Journey to Age Equality) প্রবীণ জনগোষ্ঠীর যাত্রা হোক সমতার ভিত্তিতে সকলের সঙ্গে।

আওয়ামী লীগ সরকার ভিশন ২০২১ কর্মপরিকল্পনায় প্রবীণদের সার্বিক কল্যাণ সাধনে বিভিন্ন কর্মসূচি বাস্তবায়ন করে যাচ্ছে। প্রবীণদের সুরক্ষা ও নিরাপত্তার জন্য পিতা-মাতার ভরণ-পোষণ আইন ২০১৩ প্রণয়ন করেছে। বয়স্ক ভাতা কর্মসূচির মাধ্যমে প্রান্তিক অসহায় দরিদ্রদের সহায়তা দেওয়া হচ্ছে। বিগত কয়েক বছরে ভাতাভোগীর সংখ্যা ও ভাতার পরিমাণ যথেষ্ট বৃদ্ধি করা হয়েছে। আগামীতে প্রবীণদের সুযোগ-সুবিধা বৃদ্ধির লক্ষ্যে ‘জাতীয় প্রবীণ নীতিমালা বাস্তবায়ন’ এবং ‘প্রবীণ উন্নয়ন ফাউন্ডেশন’ গড়ে তোলার উদ্যোগ নেওয়া হয়েছে। প্রবীণদের সার্বিক উন্নয়নে বর্তমান সরকারের গৃহীত বিভিন্ন পদক্ষেপ ইতোমধ্যে আন্তর্জাতিক পরিমণ্ডলে যথেষ্ট প্রশংসিত হচ্ছে।

দেশের প্রবীণদের কল্যাণে সরকারের পাশাপাশি বেসরকারিভাবে ‘বাংলাদেশ প্রবীণ হিতৈষী সংঘ’ ও ‘জরা বিজ্ঞান প্রতিষ্ঠান’ও কাজ করে যাচ্ছে। আন্তর্জাতিক ও আঞ্চলিক পর্যায়ে ঐক্যবদ্ধ প্রচেষ্টায় তা আরো বেগবান করতে হবে। প্রবীণরা সমাজের বোঝা নন, সম্পদ। প্রবীণদের অভিজ্ঞতা, প্রজ্ঞা আর নবীনদের উদ্যোগের সম্মিলনের মাধ্যমেই আমরা গড়ে তুলতে পারি জাতির পিতা বঙ্গবন্ধু শেখ মুজিবুর রহমানের স্বপ্নের সোনার বাংলাদেশ। সে লক্ষ্যে আমি সকলকে ঐক্যবদ্ধভাবে কাজ করার আহ্বান জানাই।

আমি আন্তর্জাতিক প্রবীণ দিবস ২০১৯ এর সকল কর্মসূচির সার্বিক সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

ইমরুল/অনসূয়া/পরীক্ষিৎ/শামীম/২০১৯/১২৩০ ঘণ্টা

আজ বিকাল পাঁচটার পূর্বে প্রচার বা প্রকাশ করা যাবে না

**আজ বিকাল পাঁচটার পূর্বে প্রচার বা প্রকাশ করা যাবে না**

তথ্যবিবরণী নম্বর: ৩৭৩৩

**আন্তর্জাতিক প্রবীণ দিবসে রাষ্ট্রপতির বাণী**

ঢাকা, ১৫ আশ্বিন (৩০ সেপ্টেম্বর) :

রাষ্ট্রপতি মোঃ আবদুল হামিদ ১ অক্টোবর আন্তর্জাতিক প্রবীণ দিবস উপলক্ষে নিম্নোক্ত বাণী প্রদান করেছেন :

“সারাবিশ্বের ন্যায় বাংলাদেশে ১ অক্টোবর ‘২৮তম আন্তর্জাতিক প্রবীণ দিবস’ পালিত হচ্ছে জেনে আমি আনন্দিত। এ বছর আন্তর্জাতিক প্রবীণ দিবসের প্রতিপাদ্য ‘The Journey to Age Equality’ অর্থাৎ ‘বয়সের সমতার পথে যাত্রা’। প্রকৃতির স্বাভাবিক নিয়মেই মানুষকে একদিন প্রবীণত্বকে বরণ করতে হয়। একজন প্রবীণ ব্যক্তির বয়সজনিত নানা শারীরিক ও মানসিক সমস্যা দেখা দেয়। পাশাপাশি তাকে পারিবারিক, সামাজিক ও ক্ষেত্রবিশেষে কর্মস্থলেও নানা প্রতিবন্ধকতার সম্মুখীন হতে হয়। এ প্রেক্ষাপটে এ বছরের আন্তর্জাতিক প্রবীণ দিবসের প্রতিপাদ্য যথার্থ হয়েছে বলে আমি মনে করি।

চিকিৎসা বিজ্ঞানের অভাবনীয় উন্নতিতে বিশ্বব্যাপী মানুষের গড় আয়ু বৃদ্ধি পাওয়ার প্রেক্ষাপটে প্রবীণ জনসংখ্যা ক্রমাগত বৃদ্ধি পাচ্ছে। বাংলাদেশও তার ব্যতিক্রম নয়। জাতির পিতা বঙ্গবন্ধু শেখ মুজিবুর রহমান অসহায় প্রবীণ নাগরিকদের সামাজিক নিরাপত্তার নিশ্চয়তার বিধান রেখে সংবিধানে সামাজিক নিরাপত্তা সংক্রান্ত ১৫(ঘ) অনুচ্ছেদ সংযুক্ত করেন। এরই ধারাবাহিকতায় ১৯৯৬ সালে তৎকালীন সরকার বয়স্ক ভাতা কর্মসূচি প্রবর্তন করে। পরবর্তীতে ২০১৩ সালে পিতা-মাতার ভরণ পোষণ আইন এবং প্রজাতন্ত্রের অবসরপ্রাপ্ত কর্মচারীসহ সকল কর্মচারীর জন্য বৈশাখী ভাতাসহ বিভিন্ন কার্যক্রম চালু করা হয়। প্রবীণদের মৌলিক ও মানবিক অধিকার অক্ষুণ্ন রাখার জন্য প্রবীণ বিষয়ক জাতীয় নীতিমালা প্রণয়ন ও দেশের আর্থ-সামাজিক অবস্থার প্রেক্ষাপটে তাদেরকে সিনিয়র সিটিজেন হিসেবে ঘোষণা করা হয়েছে।

প্রবীণ জনগোষ্ঠীর অধিকার রক্ষায় সরকারের পাশাপাশি বিভিন্ন বেসরকারী জনহিতৈষী সংগঠনের এগিয়ে আসা অত্যন্ত জরুরি। একই সাথে পারিবারিক ও সামাজিক মূল্যবোধের অবক্ষয় রোধে সকলকে সচেষ্ট থাকতে হবে। আমি বাংলাদেশ ও বিশ্বের সকল প্রবীণের সুস্বাস্থ্য ও শান্তিময় জীবন কামনা করছি।

আন্তর্জাতিক প্রবীণ দিবস উদযাপন সফল হোক - এ কামনা করি।

খোদা হাফেজ, বাংলাদেশ চিরজীবী হোক”।

#

হাসান/অনসূয়া/জুলফিকার/শামীম/২০১৯/১২২০ ঘণ্টা

আজ বিকাল পাঁচটার পূর্বে প্রচার বা প্রকাশ করা যাবে না

**আজ বিকাল পাঁচটার পূর্বে প্রচার বা প্রকাশ করা যাবে না**

তথ্যবিবরণী নম্বর: ৩৭৩২

**জাতীয় স্যানিটেশন মাস-অক্টোবর ২০১৯ এবং বিশ্ব হাত ধোয়া দিবস ২০১৯ উপলক্ষে রাষ্ট্রপতির বাণী**

ঢাকা, ১৫ আশ্বিন (৩০ সেপ্টেম্বর) :

রাষ্ট্রপতি মোঃ আবদুল হামিদ ১ অক্টোবর ‘জাতীয় স্যানিটেশন মাস-অক্টোবর ২০১৯’ ও ‘বিশ্ব হাত ধোয়া দিবস ২০১৯’ উপলক্ষে নিম্নোক্ত বাণী প্রদান করেছেন :

“দেশব্যাপী স্যানিটেশন কার্যক্রমকে গতিশীল করতে ও জনসচেতনতা সৃষ্টির লক্ষ্যে প্রতি বছরের ন্যায় এ বছরও স্থানীয় সরকার, পল্লী উন্নয়ন ও সমবায় মন্ত্রণালয়ের উদ্যোগে দেশব্যাপী ‘জাতীয় স্যানিটেশন মাস-অক্টোবর ২০১৯’ ও ‘বিশ্ব হাত ধোয়া দিবস ২০১৯’ উদ্‌যাপিত হচ্ছে জেনে আমি আনন্দিত।

জনস্বাস্থ্যের উন্নয়নে স্যানিটেশন ব্যবস্থা নিশ্চিত করা অপরিহার্য। বাংলাদেশ স্যানিটেশন কর্মসূচিতে ‘সহস্রাব্দ উন্নয়ন লক্ষ্যমাত্রা’ অর্জনে উল্লেখযোগ্য সাফল্য অর্জন করেছে যা আন্তর্জাতিক পরিমণ্ডলে ব্যাপকভাবে প্রশংসিত হয়েছে। বর্তমানে বাংলাদেশ টেকসই উন্নয়ন লক্ষ্যমাত্রা অর্জনে স্যানিটেশন ব্যবস্থাপনা কার্যক্রম বাস্তবায়নসহ বিভিন্ন উদ্যোগ গ্রহণ করছে। সকলের জন্য স্বাস্থ্যসম্মত স্যানিটেশন নিশ্চিতে স্বল্প মূল্যের স্যানিটারি ল্যাট্রিন নির্মাণ, পাবলিক ও কমিউনিটি টয়লেট স্থাপনসহ প্রাথমিক বিদ্যালয়গুলোতে ওয়াশ ব্লক নির্মাণ করা হচ্ছে। বিগত ১০ বছরে স্যানিটেশনের জাতীয় কভারেজ শতকরা ৯৯ ভাগ এ উন্নীত হয়েছে। পাশাপাশি সুন্দর জীবন ও সুস্থতার জন্য প্রতিটা কাজের ক্ষেত্রে বিশেষ করে খাবার আগে ও শৌচকাজের শেষে সাবান দিয়ে হাত ধোয়ার অভ্যাস অত্যন্ত জরুরি। স্যানিটেশন কর্মসূচির সফল বাস্তবায়নে এসকল কার্যক্রমে স্কুল-কলেজের শিক্ষার্থীসহ সমাজের পিছিয়ে পড়া জনগোষ্ঠীর অংশগ্রহণ নিশ্চিত করতে হবে। স্যানিটেশন লক্ষ্যমাত্রা অর্জনে সংশ্লিষ্ট সরকারি-বেসরকারি প্রতিষ্ঠান ও উন্নয়ন সহযোগী সংস্থাসমূহ সমন্বিত প্রয়াস অব্যাহত রাখবে - এ প্রত্যাশা করি।

সহস্রাব্দ উন্নয়ন লক্ষ্যমাত্রা অর্জনের ধারাবাহিকতায় ২০৩০ সালের মধ্যে ‘টেকসই উন্নয়ন লক্ষ্যমাত্রা’ অর্জনে আমাদের নিরলস প্রচেষ্টা চালাতে হবে। এজন্য দেশব্যাপী স্যানিটেশন ব্যবস্থাপনায় সংশ্লিষ্ট সকলকে সক্রিয় ভূমিকা পালন করতে হবে। আমি আশা করি দেশব্যাপী ‘জাতীয় স্যানিটেশন মাস-অক্টোবর ২০১৯’ উদযাপনের সকল কর্মসূচি কাঙ্ক্ষিত লক্ষ্য অর্জনে গুরুত্বপূর্ণ অবদান রাখতে সক্ষম হবে।

আমি ‘জাতীয় স্যানিটেশন মাস-অক্টোবর ২০১৯’ ও ‘বিশ্ব হাত ধোয়া দিবস ২০১৯’ উপলক্ষে গৃহীত সকল কর্মসূচির সার্বিক সাফল্য কামনা করছি।

খোদা হাফেজ, বাংলাদেশ চিরজীবী হোক”।

#

হাসান/অনসূয়া/জুলফিকার/শামীম/২০১৯/১২৩১ ঘণ্টা

আজ বিকাল পাঁচটার পূর্বে প্রচার বা প্রকাশ করা যাবে না